钦定古今图书集成/理学汇编/文学典/第094卷 > 王履
## 钦定古今图书集成/理学汇编/文学典/第094卷 > 王履

按《列朝诗集》：“履字安道，昆山人。笃志问学，博通群籍。
教授乡里，为后进楷则。能诗文，工绘事，精于医药，尽
得金华朱彦修之传，著医书累百卷。洪武十六年秋
七月游华山，作图四十幅，记四篇，诗一百五十首。自
有华山以来，游而能图，图而能记，记而能诗，穷览太
华之胜，古今一人而已。”安道画，少师夏圭。评者谓“行
笔秀劲，布置茂密，作家士气咸备。及游华山，见奇秀
天出，乃知三十年学画，不过纸绢相承，指为某家数。
于是屏去旧习，以意匠就天则出之。有问何师，则曰：
‘吾师心，心师目，目师华山’。”又云：“先正言文章当使移
易不动，慎勿与马首之络相似。”余游华山之诗，敢谓
轶昌黎而配少陵，庶免乎马首之络之弊而已。